ฝากขัง-ให้ประกัน มือโพสต์ ผังเท็จคดีราชภักดิ์
ศรีวราห์ไม่แยแสจ่านิว สร้างข่าว-เพื่อเรียกค่าตัว ปปท.แฉหักหัวคิวผิดกม.,ศาลทหารให้ประกัน ธเนตร อนันตวงษ์ ผู้ต้องหาโพสต์ผังราชภักดิ์เท็จ หลังทนายฯยื่นวงเงิน 1 แสนบาท ตั้งเงื่อนไขห้ามเคลื่อนไหวทางการเมือง และยุยงปลุกปั่น โดยก่อนนี้ช่วงเช้าทหารนำตัวส่งกองปราบฯมีศรีวราห์ควบคุมดูแลใกล้ชิด ก่อนนำไปขออำนาจศาลทหารฝากขังผัดแรก ขณะที่จ่านิวมารอให้กำลังใจเพื่อนร่วมอุดมการณ์ พร้อมพยายามชูกระดาษที่เขียนว่า กดไลค์ผิดด้วยหรือ ให้ศรีวราห์ดู แต่ถูกตำรวจคว้าไว้ได้ก่อน ส่วนคดีขอนแก่นโมเดล พนักงานสอบสวนคุม 5 ผู้ต้องหาฝากขังผัด 3 ทนายโผล่โต้ ลูกความทั้งหมดไม่เคยรับสารภาพ เตรียมป่วนกิจกรรมสำคัญอย่างที่เป็นข่าว ถือเป็นการใส่ร้าย แต่ยอมรับมี 1 ในนั้นส่งข้อความเข้าข่ายหมิ่นเบื้องสูง แต่อุบรายละเอียด,กรณีการตรวจสอบทุจริตโครงการอุทยานราชภักดิ์ อ.หัวหิน จ.ประจวบคีรีขันธ์ ที่มี พล.อ.ชัยชาญ ช้างมงคล รองปลัดกระทรวงกลาโหม เป็นประธาน โดยระบุว่า จะเสร็จสิ้นก่อนวันที่ 25 ธ.ค. ขณะเดียวกัน หน่วยข่าวกรองทหารได้จับกุมนายฐนกร หรือเอฟ ศิริไพบูลย์ อายุ 27 ปี และนายธเนตร อนันตวงษ์ อายุ 25 ปี หลังโพสต์ผังทุจริตราชภักดิ์ ในความผิดตาม พ.ร.บ.คอมพิวเตอร์และความผิดตามมาตรา 116 ฐานยุยงปลุกปั่นฯ,ขณะที่นายฐนกรถูกดำเนินคดีตามความผิด มาตรา 112 เพราะไปกดแชร์ถูกใจภาพที่มีข้อความเข้าข่ายหมิ่นเบื้องสูง ทั้งนี้ เจ้าหน้าที่ยังพบผู้เข้าข่ายกระทำความผิดในลักษณะดังกล่าวอีกนับ 100 คน,ความคืบหน้าคดีนี้ เมื่อเวลา 10.00 น. วันที่ 18 ธ.ค. ที่กองบังคับการปราบปราม (บก.ป.) พ.อ. บุรินทร์ ทองประไพ เสนาธิการประจำผู้บังคับบัญชาฝ่ายกฎหมาย คณะรักษาความสงบแห่งชาติ (คสช.) พร้อมกำลัง ควบคุมตัวนายธเนตร อนันตวงษ์ อายุ 25 ปี อาชีพขี่รถ จยย.รับจ้าง ตามหมายจับศาลทหาร เลขที่ 64/2558 ข้อหากระทำการให้ปรากฏแก่ประชาชนโดยมิใช่การกระทำภายในความมุ่งหมายแห่งรัฐธรรมนูญ เพื่อให้เกิดความปั่นป่วนหรือกระด้างกระเดื่องในหมู่ประชาชน เพื่อให้ประชาชนล่วงละเมิดกฎหมายแผ่นดิน ตามประมวลกฎหมายอาญา มาตรา 116 และนำเข้าสู่ระบบคอมพิวเตอร์ด้วยข้อมูลอันเป็นเท็จ ตาม พ.ร.บ.คอมพิวเตอร์ 2550 มาตรา 14 (1) หลังตรวจสอบพบว่า ส่งต่อหรือแชร์ภาพผังอุทยานราชภักดิ์ผ่าน เฟซบุ๊ก โดยเป็นผู้ต้องหารายที่ 2 ที่ทหารคุมตัว มาส่งมอบให้พนักงานสอบสวน บก.ป.สอบปากคำเพิ่มเติม ก่อนคุมตัวไปขออำนาจศาลทหารฝากขัง,ระหว่างการคุมตัว นายธเนตรมีสีหน้าเรียบเฉย ใช้มือทั้งสองข้างไขว้ประสานกันไว้ที่หน้าอก เป็นรูปนกพิราบ สัญลักษณ์แสดงถึงอิสรภาพอยู่ตลอดเวลา กระทั่งถูกทหารคุมตัวไปห้องพนักงานสอบสวน กก.1 บก.ป. โดยเจ้าหน้าที่กันผู้ที่ไม่มีส่วนเกี่ยวข้อง รวมทั้งสื่อมวลชนที่เฝ้าติดตามทำข่าวอย่างใกล้ชิดไม่ให้เข้าไปถ่ายรูปทำข่าว ระหว่างนั้นเจ้าหน้าที่ได้ตรวจร่างกายและดำเนินการตามขั้นตอน สอบสวนอย่างละเอียด,ขณะเดียวกัน นายสิรวิชญ์ เสรีธิวัฒน์ หรือจ่านิว นักศึกษามหาวิทยาลัยธรรมศาสตร์ กับพวก เดินทางมาให้กำลังใจนายธเนตร โดยนายสิรวิชญ์เผยว่า ที่จริงแล้วจะไปยื่นจดหมายถึง ผบ.มทบ.11 เพื่อส่งต่อ คสช. แต่ทหารได้คุมตัวนายธเนตรมาที่กองปราบปราม ตนตั้งข้อสังเกตว่ามีความผิดปกติ เพราะการคุมตัวนายธเนตรยังไม่ครบ 7 วัน ที่ตนได้ร้องต่อศาลก็ยกคำร้อง ระบุว่าเป็นการควบคุมตัวตามคำสั่ง แต่มาวันนี้กลายเป็นทหารกลับนำตัวนายธเนตรมาที่กองปราบปราม แล้วยังบอกจะมีการแถลงข่าว อยากจะทราบว่าทำไปเพื่อวัตถุประสงค์อะไร พูดเสมออยู่แล้วว่าการควบคุมตัวนายธเนตรของฝ่ายทหารหรือตำรวจนั้น ไม่เป็นไปตามกฎหมาย เป็นเพียงลูกเล่นตามสถานการณ์ที่เกิดขึ้น,ไล่เลี่ยกัน พล.ต.อ.ศรีวราห์ รังสิพราหมณกุล รอง ผบ.ตร. พ.ต.อ.ณษ เศวตเลข รอง ผบก.ป. พ.ต.ท.นพ.นิเวศ สิงห์วงษ์ นายแพทย์ สบ.3 กลุ่มงานศูนย์ส่งกลับและรถพยาบาล รพ.ตำรวจ เดินทางมาร่วมสอบสวนก่อนเปิดแถลงข่าวกรณีเจ้าหน้าที่ทหารควบคุมตัวนายธเนตรมาส่งมอบพนักงานสอบสวนกองบังคับการปราบปราม,พ.ต.อ.ณษเปิดเผยว่า ก่อนหน้านี้คณะทำงานกฎหมายส่วนรักษาความสงบ คสช. เข้าแจ้งความ บก.ป. ว่า นายธเนตรร่วมกระทำความผิด โดยการกดถูกใจและแชร์เผยแพร่แผนผังอุทยานราชภักดิ์ผ่านโซเชียลเน็ตเวิร์ก พนักงานสอบสวนรวบรวมหลักฐานกระทั่งศาลทหารออกหมายจับเมื่อวันที่ 12 ธ.ค.ที่ผ่านมา ก่อนที่นายธเนตรจะอยู่ในความควบคุมของทหาร กระทั่งวันนี้นำมาส่งให้พนักงานสอบสวนสอบปากคำก่อนจะส่งฝากขังที่ศาลทหารต่อไป ทั้งนี้พบว่า นายธเนตรได้โพสต์เฟซบุ๊ก ธเนตร อนันตวงษ์ รักเสื้อแดงตลอดไป มีเนื้อหาโจมตีรัฐบาล กองทัพ และบุคคลสำคัญ,รวมทั้งมีเนื้อหาปลุกปั่นปลุกระดมให้ประชาชนเกลียดชัง ต่อต้านรัฐบาลอย่างต่อเนื่อง นอกจากนี้ยังเป็นเลขากลุ่มขบวนการประชาธิปไตยใหม่ด้วย โดยเริ่มเคลื่อนไหวช่วงปลายปี 57 และเคยร่วมชุมนุมกับกลุ่มคนเสื้อแดงในปี 52-53 จนถูกจับกุมตาม พ.ร.ก.ฉุกเฉินฯ พ้นโทษเมื่อเดือน ธ.ค.55 นอกจากนี้ เคยร่วมชุมนุมกับนายวุฒิพงศ์ กชธรรมคุณ หรือ โกตี๋ แกนนำคนเสื้อแดงปทุม และนายมนัญชยา เกตุแก้ว หรือเมย์ แกนนำภาคตะวันออก ชลบุรี ในปี 56 ล่าสุด เมื่อวันที่ 7 ธ.ค. ยังเป็นหนึ่งในกลุ่มที่เดินทางไปอุทยานราชภักดิ์กับนายสิรวิชญ์ เสรีธิวัฒน์ หรือจ่านิว ด้วย,ด้าน พ.ต.ท.นพ.นิเวศกล่าวว่า จากการตรวจร่างกายนายธเนตรช่วงเช้า ร่างกายปกติไม่มีร่องรอยถูกทำร้ายหรือฟกช้ำใดๆ พูดจารู้เรื่อง สามารถซัก-ถามได้ อย่างไรก็ตาม ก่อนถูกควบคุมตัวนายธเนตรเข้ารักษาในโรงพยาบาลเพราะอัณฑะอักเสบ ไม่ได้มีการผ่าตัด เมื่อถูกควบคุม มีแพทย์ทหารดูแลรักษา ถึงขณะนี้อาการอักเสบเริ่มดีขึ้น,ขณะที่ พล.ต.อ.ศรีวราห์เผยว่า วันนี้มารับมอบตัวนายธเนตรเพื่อสอบปากคำ และส่งฝากขังศาลทหารตามขั้นตอนกฎหมาย ส่วนนายธเนตรรับสารภาพหรือไม่นั้น ไม่สามารถเปิดเผยได้ อยู่ในสำนวน แต่ยืนยันว่า ไม่ว่าการสอบปากคำจะรับหรือไม่ก็ไม่มีผล เนื่องจากทุกอย่างขึ้นอยู่กับพยานหลักฐาน ในส่วนของการร่วมชุมนุม นายธเนตรรับสารภาพเพราะภาพมันฟ้อง มีหลักฐานเป็นภาพถ่ายครบถ้วน ส่วนจะมีใครเกี่ยวข้อง รวมถึงเตรียมจะขอศาลออกหมายจับใครเพิ่มหรือไม่ กี่คนนั้น ไม่สามารถระบุได้ ทุกอย่างอยู่ในสำนวน หากพยานหลักฐานไปถึงใครจะต้องดำเนินคดีให้หมดทุกคน พล.ต.อ.จักรทิพย์ ชัยจินดา ผบ.ตร.เน้นย้ำให้ทำคดีด้วยความรอบคอบรัดกุมที่สุด จึงมาตรวจสอบสำนวนด้วยตัวเอง อย่างไรก็ตาม นายธเนตรจะถูกดำเนินคดีในข้อหาหมิ่นสถาบันเบื้องสูงหรือไม่นั้น ยังไม่สามารถตอบได้,เมื่อถามว่าวันนี้นายสิริวิชญ์ และพวกเดินทางมาที่ บก.ป.ประสงค์จะขอพบเพื่อสอบถามคดีของนายธเนตร พล.ต.อ.ศรีวราห์กล่าวว่า ไม่เป็นสาระสำคัญ ทุกอย่างเป็นไปตามผังการกระทำความผิด ถ้าจะมาเพื่อเยี่ยมเพื่อนไม่เป็นไร ทำได้ แต่ถ้าจะมาเพื่อสร้างข่าวเพื่อเรียกค่าตัว ตนเป็นเจ้าพนักงานรับใช้ประชาชน และทำหน้าที่ดำเนินคดีกับผู้กระทำความผิด ไม่ได้มาเพื่อช่วยเพิ่มค่าตัวให้ใคร พูดแค่นี้คงจะเข้าใจ ส่วนความคืบหน้าคดีที่ พ.ต.ต.ปรากรม วารุณประภา หรือสารวัตรเอี๊ยด อดีต สว.กก.1 บก.ปอท. กับพวกร่วมกันกระทำความผิดฐานหมิ่นสถาบันเบื้องสูง ขณะนี้เหลืออีก 3 สำนวน ที่เร่งสรุปส่งฟ้องให้อัยการ ขณะนี้ยังไม่พบผู้ร่วมขบวนการหรือร่วมกระทำความผิดรายอื่นแต่อย่างใด,มีรายงานว่า ขณะที่ พล.ต.อ.ศรีวราห์จะขึ้นรถเดินทางกลับ นายสิริวิชญ์ที่ยืนอยู่ในกลุ่มผู้สื่อข่าวได้พยายามชูกระดาษที่เขียนด้วยหมึกสีชมพู มีใจความว่า แค่กด Like ผิดด้วยหรือ แต่ถูกเจ้าหน้าที่ตำรวจที่คอยดูแลความเรียบร้อยอยู่ ดึงกระดาษออกจากมือของนายสิริวิชญ์ได้ก่อนจะยกขึ้น,ต่อมาเวลา 13.30 น. พ.อ.บุรินทร์พร้อมพนักงานสอบสวน ได้นำนายธเนตรขึ้นรถเดินทางไปที่ศาลทหารกรุงเทพ เพื่อยื่นคำร้องขอฝากขังผัดแรก 12 วัน ในความผิดข้อหา กระทำให้ปรากฏแก่ประชาชน เพื่อให้เกิดความปั่นป่วนฯ ตามประมวลกฎหมายอาญา มาตรา 116 และความผิดตามพระราชบัญญัติคอมพิวเตอร์ พ.ศ. 2550 มาตรา 14 หลังจากนี้จะนำไปควบคุมต่อที่เรือนจำพิเศษกรุงเทพฯ ถนนงามวงศ์วาน โดยระหว่างนายธเนตรถูกควบคุมตัวเดินเข้าไปในศาลทหาร ยังนำมือมาประสานหน้าอกตลอดเวลา ท่ามกลางมาตรการรักษาความปลอดภัยอย่างเข้มงวดของทหารนำแผงรั้วเหล็กมาปิดกั้นทางเข้า-ออกด้านหน้าระหว่างกระทรวงกลาโหม และศาลหลักเมือง,ต่อมาเวลา 16.00 น. ศาลทหารฯ ได้พิจารณาคำร้องของพนักงานสอบสวน โดยอนุญาตให้ฝากขังนายธเนตรผัดแรกเป็นเวลา 12 วัน ตั้งแต่วันที่ 19-30 ธ.ค. 58 จากนั้นเจ้าหน้าที่กรมราชทัณฑ์และเจ้าหน้าที่ทหารได้ควบคุมตัวไปยังเรือนจำพิเศษกรุงเทพฯ ขณะที่ทนายความของนายธเนตรได้ยื่นขอประกันตัวขอให้ศาลทหารฯ ปล่อยตัวชั่วคราว ในวงเงิน 1 แสนบาท โดยศาลทหารฯ ได้พิจารณาอนุญาต พร้อมมีเงื่อนไข ห้ามนายธเนตรเคลื่อนไหวทางการเมือง และห้ามยุยงปลุกปั่น พร้อมทั้งให้มารายงานตัว ทุกๆ 12 วัน โดยให้ทนายความนำเอกสารเพื่อไปดำเนินการปล่อยตัวนายธเนตรที่เรือนจำพิเศษกรุงเทพฯตามขั้นตอนต่อไป,ขณะเดียวกัน พล.ต.ต.ปิยะพันธ์ ปิงเมือง รองโฆษก ตร. กล่าวถึงกรณีจับกุมผู้ต้องหาที่โพสต์ภาพผังทุจริตอุทยานราชภักดิ์ ว่า ขณะนี้มีผู้ที่เกี่ยวข้องอยู่ 2 ราย ตามที่ถูกจับกุมไปก่อนหน้านี้ สำหรับกระแสข่าวที่ว่า 1 ในผู้ต้องหา เป็นบุคคลวิกลจริตหรือสติไม่สมประกอบ พนักงานสอบสวนจะให้ความเป็นธรรมกับผู้ต้องหาอยู่แล้ว แต่จะต้องส่งไปตรวจพิสูจน์ที่โรงพยาบาลว่าจริงหรือไม่ ส่วนการลดหย่อนโทษนั้นต้องขึ้นอยู่กับดุลพินิจของศาลเท่านั้น อย่างไรก็ตาม หากพยานหลักฐานเชื่อมโยงกับใครที่เกี่ยวข้องกับเรื่องดังกล่าวอีก จะดำเนินการออกหมายจับอย่างแน่นอน,ต่อมาเวลา 21.00 น. นายธเนตรซึ่งอยู่ในชุดเสื้อโปโลสีเทา กางเกงลายทหารสีน้ำตาล ได้รับการปล่อยตัวที่หน้า มทบ.11 โดยมีญาติ 4 คน เป็นหญิง 1 คน ชาย 3 คน มารอรับ โดยไม่มีแกนนำ นักศึกษาหรือมวลชนอื่นใดมารอรับ โดยนายธเนตรกล่าวว่า ตอนถูกควบคุมตัวอยู่ที่โรงพยาบาลสิรินธร ระหว่างยืนรอจ่ายค่ารักษาพยาบาล มีเจ้าหน้าที่ไม่ทราบเป็นตำรวจหรือทหาร มาแสดงตัวพร้อมหมายจับ รู้สึกตกใจ แต่ก็ยอมไปกับเจ้าหน้าที่แต่โดยดี โดยถูกควบคุมตัวไปที่ค่ายทหารแห่งหนึ่งไม่รู้ว่าที่ไหน จนวันนี้ถูกควบคุมตัวมาที่ศาลทหาร และได้รับการปล่อยตัว รัฐบาลให้เกียรติตนเกินไปที่ให้เป็นแอดมินหรือแกนนำกลุ่มอะไรต่างๆ ส่วนข้อความที่โพสต์ลงโซเชียลเป็นข้อความทั่วไป ไม่ได้มีส่วนเกี่ยวข้องหรือมีผลกระทบกับรัฐบาลหรือกองทัพแต่อย่างใด รวมทั้งไม่ได้แชร์ผังราชภักดิ์ด้วย จากนี้จะขอกลับบ้านก่อน หลังจากนี้ยังไม่รู้จะดำเนินการอะไร ต้องขอปรึกษาทนายก่อน จากนั้น นายธเนตรได้ขอตัวกลับ โดยยกมือชูขึ้น 2 ข้าง ก่อนเรียกรถแท็กซี่เดินทางกลับทันที,วันเดียวกัน นายประยงค์ ปรียาจิตต์ เลขาธิการป.ป.ท.ในฐานะเลขานุการ ศูนย์อำนวยการต่อต้านการทุจริตแห่งชาติ (ศอตช.) เปิดเผยว่า ความคืบหน้าการตรวจสอบการก่อสร้างโครงการอุทยานราชภักดิ์ ในประเด็นเรียกรับค่าหัวคิวรูปหล่อ ป.ป.ท.ร่วมกับสำนักงานการตรวจเงินแผ่นดิน (สตง.) ได้ตรวจสอบประเด็นดังกล่าวตั้งแต่ช่วงแรกๆที่มีการนำเสนอข้อมูลผ่านสื่อ ทั้งนี้ในขั้นตอนตรวจสอบพบว่า การก่อสร้างอุทยานราชภักดิ์ ใช้งบประมาณจาก 2 ส่วน คือ 1.งบประมาณในส่วนของราชการ และ 2.งบประมาณจากการบริจาค ส่วนหนึ่งเป็นการบริจาคจากส่วนราชการต่างๆ ทั้งนี้ในขั้นตอนการจัดจ้าง มีการหักค่าหัวคิว ในทางราชการถือว่าผิดกฎหมาย ศอตช. ต้องเข้าไปตรวจสอบประเด็นนี้ว่าเกิดขึ้นช่วงใด ที่ไหน และมีพฤติการณ์อย่างไร หากฝ่ายเอกชนกระทำโดยพลการ หน่วยราชการมีหน้าที่เกี่ยวข้องต้องแจ้งข้อหาดำเนินคดี หากผลการตรวจสอบพบว่าเอกชนร่วมกับเจ้าหน้าที่รัฐเรียกรับหัวคิว จะต้องดำเนินการให้เป็นไปตามกฎหมาย โดยเจ้าหน้าที่รัฐที่ร่วมกระทำผิด ต้องรับผิดร่วมกับเอกชน ที่ผ่านมา ป.ป.ท.และ สตง.ได้ขอเอกสารหลักฐานไปยังส่วนราชการที่เกี่ยวข้อง ขณะนี้ได้รับกลับมาแล้ว 3-4 หน่วยงาน หลังจากนี้จะเร่งรัดตรวจสอบเอกสารทั้งหมดเพื่อให้ได้ข้อเท็จจริง โดยเฉพาะพฤติการณ์ในการเรียกรับหัวคิว,ก่อนหน้านี้ เมื่อเวลา 09.50 น. ที่ศาลทหารกรุงเทพ พนักงานสอบสวนพร้อมเจ้าหน้าที่ทหาร คุมตัว จ.ส.ต.ประธิน จันทร์เกศ นายณัฐพล ณ วรรณ์เล นายวัลลภ บุญจันทร์ นายพาหิรัณ กองคำ และนายฉัตรชัย ศรีวงษา ผู้ต้องหาคดีหมิ่นสถาบันเบื้องสูง ตามประมวลกฎหมายอาญา มาตรา 112 และความผิด พ.ร.บ.ว่าด้วยการกระทำความผิดเกี่ยวกับคอมพิวเตอร์ พ.ศ.2550 เนื่องจากนำข้อมูลอันเป็นเท็จเข้าสู่คอมพิวเตอร์ โดยการสอบสวนพบความเชื่อมโยงกับเครือข่ายขอนแก่นโมเดล และเตรียมก่อเหตุในช่วงกิจกรรมสำคัญที่ผ่านมา โดยนำตัวมาจากเรือนจำชั่วคราวแขวงถนนนครไชยศรี ภายในกองพันทหารราบมณฑลทหารบกที่ 11 (พัน.ร.มทบ.11) เพื่อขออำนาจศาลทหารฯ ฝากขังผัดที่ 3 เป็นเวลา 12 วัน โดยศาลทหารฯได้อนุญาตตามคำร้องของพนักงานสอบสวน ก่อนทั้งหมดจะถูกควบคุมกลับไปยังเรือนจำชั่วคราวแขวงถนนนครไชยศรีต่อไป,ต่อมา นายวิญญัติ ชาติมนตรี ทนายความจากศูนย์ทนายความเพื่อสิทธิมนุษยชน ในฐานะทนายความของผู้ต้องหาคดีขอนแก่นโมเดลกล่าวว่า ได้สอบข้อเท็จจริงพบว่า ผู้ต้องหาทั้ง 5 คนให้การปฏิเสธ ยืนยันว่าไม่ได้สารภาพตามที่เป็นข่าวออกมาว่าเตรียมก่อเหตุสร้างความปั่นป่วนวุ่นวายในกิจกรรมสำคัญ ถือเป็นการใส่ร้าย แต่มี 1 ใน 5 คนนั้นยอมรับ มีการส่งข้อความที่อาจเข้าข่ายหมิ่นเบื้องสูง แต่ไม่ขอเปิดเผยรายละเอียด นอกจากนี้ได้แจ้งต่อศาลทหารให้ทราบถึงข้อขัดข้องว่าถูกกีดกันไม่ให้เข้าพบ และถูกเจ้าหน้าที่ปฏิบัติอย่างไม่เหมาะสม วันนี้ศาลทหารฯได้ออกข้อกำหนดให้ทนายความสามารถเข้าพบผู้ต้องหาได้ แต่ในส่วนของคำถามที่เจ้าหน้าที่ให้ทนายความส่งให้ตรวจก่อนเข้าพบผู้ต้องหานั้น ทางศาลทหารไม่ได้ลงรายละเอียดตรงนี้ แต่ตนเห็นเป็นการละเมิดสิทธิ์ ทางทนายความไม่ประสงค์ที่จะแจ้งคำถามก่อน และขอให้ทางเจ้าหน้าที่อำนวยความสะดวกให้ทนายความด้วย,วันเดียวกัน พรรคเพื่อไทยออกแถลงการณ์ เรื่องโครงการอุทยานราชภักดิ์ ฉบับที่ 7 โดยเรียกร้องต่อรัฐบาลดังนี้ 1.รัฐบาลต้องให้ผู้เกี่ยวข้อง โดยเฉพาะกองทัพบกและ พล.อ.อุดมเดช สีตบุตร ประธานผู้รับผิดชอบโครงการ ได้ชี้แจงข้อเท็จจริงและรายละเอียดการรับบริจาค และงบประมาณในการก่อสร้างโครงการอุทยานราชภักดิ์ เพื่อความโปร่งใส และลดความเคลือบแคลงสงสัยของประชาชน 2. ควรแต่งตั้งคณะกรรมการที่มีความเป็นกลางและมีความเป็นอิสระเข้ามาตรวจสอบคู่ขนานไปกับคณะกรรมการตรวจสอบของรัฐบาล และควรจะต้องรับฟังผลการตรวจสอบจากองค์กรที่มีอำนาจหน้าที่เป็นส่วนสำคัญด้วย 3.รัฐบาลและ คสช. ต้องไม่ใช้ อำนาจที่มีอยู่ขัดขวางการตรวจสอบหรือใช้กฎหมาย เพื่อเป็นเครื่องมือทางการเมือง คุกคาม จับกุมดำเนินคดีผู้ที่ออกมาวิพากษ์วิจารณ์และตรวจสอบในเรื่องดังกล่าวเพื่อกลบเกลื่อนข่าวการทุจริต หากพบบุคคลใดกระทำความผิดกฎหมายชัดเจน ควรใช้กระบวนการยุติธรรมตามปกติเข้าดำเนินการ และให้โอกาสผู้นั้นได้ใช้สิทธิในกระบวนการยุติธรรมในการต่อสู้คดีได้อย่างเต็มที่ โดยเฉพาะสิทธิในการได้รับการประกันตัวนั้นจะต้องได้รับการปฏิบัติอย่างเคร่งครัด โดยเสมอภาค,4. รัฐบาลมีพันธกรณี ที่จะต้องปฏิบัติตามปฏิญญาสากลว่าด้วยสิทธิมนุษยชนแห่งสหประชาชาติ และตราสารระหว่างประเทศว่าด้วยสิทธิมนุษยชน ตามอนุสัญญาฉบับต่างๆที่ประเทศไทยเป็นภาคีอยู่ ดังนั้นการปิดกั้นและจับกุมดำเนินคดีผู้ที่ออกมาวิพากษ์วิจารณ์รัฐบาลและการใช้กระบวนการยุติธรรมพิเศษนั้น อาจเป็นการละเมิดสิทธิมนุษยชนได้ ซึ่งจะส่งผลลบต่อความน่าเชื่อถือของประเทศไทยในสายตาชาวโลก รัฐบาลควรเปิดโอกาสให้ประชาชนได้แสดงความคิดเห็นวิพากษ์วิจารณ์ในเรื่องดังกล่าวได้ ภายใต้ขอบเขตของกฎหมาย โดยไม่ปกปิดข้อมูล หรือปิดกั้นการแสดงออก 5.คสช.ได้ประกาศให้ประชาชนทราบว่า ได้รัฐประหารและเข้าบริหารประเทศ ก็เพื่อสร้างความปรองดองสมานฉันท์ แต่ยังไม่เห็นความชัดเจน ในทางตรงกันข้ามรัฐบาลกลับถูกมองว่ามีส่วนเป็นผู้สร้างความขัดแย้งและเป็นคู่ขัดแย้งกับประชาชนเสียเอง พรรคเพื่อไทยเห็นว่า การสร้างความปรองดองจะไม่มีทางเกิดขึ้นได้ตราบใดที่คนในสังคมยังไม่ได้รับความเป็นธรรม และการปฏิรูปจะเกิดขึ้นไม่ได้ หากไม่เปิดโอกาสให้ประชาชนทุกภาคส่วนได้เข้ามีส่วนร่วม ดังนั้นกฎเกณฑ์ที่เป็นอุปสรรคต่อการดำเนินการทั้งสองเรื่องดังกล่าว รัฐบาล และ คสช. ควรต้องผ่อนปรนและยกเลิก เพื่อไม่ให้ รัฐบาลและประชาชนเกิดการเผชิญหน้า ขณะเดียวกันรัฐบาลควรทำหน้าที่ชี้แจงข้อเท็จจริงกับประชาชน มากกว่าที่จะใช้วาทะ โวหาร ทำสงครามข้อมูลข่าวสาร กับประชาชนที่เห็นต่างกับรัฐบาล ทั้งนี้ ขอให้คณะ กรรมการได้ตรวจสอบในเรื่องนี้อย่างตรงไปตรงมา และเร่งรัดผลการตรวจสอบให้เสร็จสิ้นโดยเร็ว,ล่าสุดเมื่อเวลา 21.00 น. ผู้สื่อข่าวได้รับการเปิดเผยจาก น.ส.ชนกนันท์ รวมทรัพย์ อายุ 24 ปี บัณฑิตคณะรัฐศาสตร์จุฬาฯ หนึ่งในสมาชิกกลุ่มขบวนการประชาธิปไตยใหม่ หรือเอ็นดีเอ็ม ซึ่งถูกเชิญตัวเข้าค่ายทหาร ขณะขึ้นรถไฟไปอุทยานราชภักดิ์ เพื่อทำกิจกรรม ส่องแสงหาคนโกง พร้อมกับนายสิรวิชญ์ เสรีธิวัฒน์ หรือจ่านิว นศ.รัฐศาสตร์ ธรรมศาสตร์ ว่า ได้รับหมายเรียกจาก ร.ต.ท.อัษฏายุธ ทองสวรรค์ พสส.ส.รฟ.ธนบุรี ลงวันที่ 14 ธ.ค.แจ้งว่า ให้ไปรับทราบข้อกล่าวหา มั่วสุมชุมนุมทางการเมืองตั้งแต่ 5 คนขึ้นไป ที่สถานีตำรวจรถไฟธนบุรี ในวันที่ 22 ธ.ค. โดยหมายเรียกดังกล่าวระบุว่า พ.อ.บุรินทร์ ทองประไพ นายทหารพระธรรมนูญ เป็นผู้กล่าวหา นายสิรวิชญ์ เสรีธิวัฒน์ กับพวกรวม 11 คน เป็นผู้ต้องหา เท่าที่ได้พูดคุยกับเพื่อนๆ ขณะนี้ทราบว่า ได้รับหมายนี้แล้วราว 3-4 คน คือนายอานนท์ นำภา น.ส.ชลธิชา แจ้งเร็ว ส่วนที่เหลือยังไม่ทราบเป็นใครบ้าง อย่างไรก็ตามสันนิษฐานว่าน่าจะเป็น 11 คน จาก 19 คน ที่ถูกจับไปควบคุมตัวที่ บก.ควบคุมส่วนหน้า พล.ร.9 พุทธมณฑล เมื่อวันที่ 7 ธ.ค. ภายใน 1-2 วันนี้คงจะทราบหมดว่ามีใครบ้าง และจะนัดหารือกันอีกครั้งว่าจะต่อสู้คดีไปในทิศทางใด ยอมรับส่วนตัวได้รับผลกระทบเนื่องจากมีโครงการเดินทางไปพักผ่อนพร้อมครอบครัวที่ต่างประเทศ และไม่คิดว่าการเดินทางไปอุทยานราชภักดิ์จะถูกจับทั้งยังกลายเป็นความผิดฐานชุมนุมทางการเมืองด้วย
ศาลทหารให้ประกัน ธเนตร อนันตวงษ์ ผู้ต้องหาโพสต์ผังราชภักดิ์เท็จ หลังทนายฯยื่นวงเงิน 1 แสนบาท ตั้งเงื่อนไขห้ามเคลื่อนไหวทางการเมือง และยุยงปลุกปั่น โดยก่อนนี้ช่วงเช้าทหารนำตัวส่งกองปราบฯมีศรีวราห์ควบคุมดูแลใกล้ชิด
ศาลทหาร,ฝากขัง,ธเนตร อนันตวงษ์,ให้ประกันตัว,โพสต์ผังราชภักดิ์เท็จ,ทุจริตโครงการอุทยานราชภักดิ์,พ.ร.บ.คอมพิวเตอร์,ความผิด มาตรา 112,กดแชร์,กดถูกใจ,ข่าว